अविन और मोहिनी ने शादी तो की, लेकिन साथ नहीं रह पाए, उनके बीच का प्यार खत्म हो रहा था
रोज-रोज मिलते रहने से हमें लगा कि हमें एक-दूसरे से प्यार हो गया है। उस वक्त उस बस स्टैंड को हम दुआ देते थे जिसके कारण हम एक ही राह पर जाने के लिए बस का इंतजार करते थे।
‘छह बज गए हैं, वह अभी तक नहीं आई है। उसने तो पांच बजे आने को कहा था। फिर वह अभी तक आई क्यों नहीं? लेकिन वह आएगी जरूर, यह मेरा विश्वास है। पर हो सकता है आज भी मेरा विश्वास निराधार हो।’ उसके मन में तीव्रता से कशमकश चल रही थी।
आज हमारी जिंदगी का एक और निर्णय होना है, इसलिए तो मैंने उसे बुलाया है। एक निर्णय हमने तब लिया था जब दो साल पहले हमारी शादी हुई थी और एक निर्णय होगा अब जबकि हमें अलग रहते हुए डेढ़ बरस हो गया है। सच, कैसे सब कुछ इतनी जल्दी हो गया था।
इन डेढ़ बरसों के अंतराल में कुछ भी नहीं बदला है। न ही मैं बदला हूं और शायद वह भी नहीं। हमारे बीच की स्थितियां भी वैसी ही कायम हैं। सचमुच हमारी शादी हुई थी, ऐसा महसूस ही नहीं हुआ था, ऐसा महसूस ही नहीं होता। सिर्फ इतना ही लगता है कि रंगमंच पर नाटक खेलते-खेलते हम दोनों ने शादी की और पर्दा गिरते ही दोनों पात्र मात्र रह गए जो एक-दूसरे से परिचित तो हैं, पर थोड़ी देर बाद अनजान बन अपनी-अपनी दिशा में चले जाते हैं।
रंगमंच के उस नाटक में हमारा संबंध सिर्फ छह महीने के लिए रहा। फिर हमारे दृष्टिकोण आपस में टकराए और कांच के टुकड़ों की तरह बिखर गए। न तो उन टुकड़ों को ही बटोरकर हम जोड़ पाए और न ही खुद को।
आज सोचता हूं तो हंसी आती है कि कैसे आकर्षण में हम बंध गए थे। रोज-रोज मिलते रहने से हमें लगा कि हमें एक-दूसरे से प्यार हो गया है। उस वक्त उस बस स्टैंड को हम दुआ देते थे जिसके कारण हम एक ही राह पर जाने के लिए बस का इंतजार करते थे।
हम दोनों के ऑफिस अलग थे, पर एक ही जगह पर थे। हम एक ही स्टैंड पर रोज खड़े होते थे। कभी बस कितनी देर में आएगी या आज मौसम कितना खराब है, जैसी बातचीत हो जाती। फिर न जाने क्यों बस स्टैंड पर पहुंचते ही लगने लगा कि एक जोड़ी आंखें मुझे देखें, मेरा इंतजार करें। शायद उसे भी ऐसा ही महसूस होता था, क्योंकि जब भी मैं वहां पहुंचता, उसकी नजरें मुझे देखकर मुस्कुरा उठतीं!
धीरे-धीरे एक के न होने पर दूसरे को कमी महसूस होने लगी। न जाने किस आवेश में हम एक-दूसरे के प्रति खिंचते गए और फिर एक दिन हमने शादी करने का निर्णय कर लिया।
शादी के कुछ दिन तो शारीरिक आकर्षण की डोर से बंधे निकल गए, लेकिन जब सपनों की दुनिया से यथार्थ में उतरे तो हम दोनों को लगा कि हमने एक-दूसरे से कभी प्यार ही नहीं किया था। केवल रोज-रोज एक-दूसरे को देखने के आदी हो गए थे, वह भी कुछ पलों के लिए। जब हर समय एक-दूसरे को देखने लगे तो ऊब होने लगी। हम दोनों के बीच मात्र तनाव रह गया। लड़ते-झगड़ते हमने छह महीने गुजारे। अलग हुए तो लगा कि जिंदगी में सुकून आ गया है।
वह अपने मां-बाप के घर लौट गई और मैं फिर अपने घर के एकांत में जीने लगा। मां-बाप तो दूसरे शहर में रहते थे। उसके चले जाने के बाद न जाने क्यों वापस बुलाने की इच्छा नहीं हुई और न ही वह लौटी। हालांकि सबने कहा रिश्ता ऐसे कहां टूटता है, कुछ महीने एक-दूसरे से अलग रहोगे तो अपने आप एक दूसरे की कमी महसूस होने लगेगी। मतभेद होना आम बात है, फिर भी पति-पत्नी साथ रहते हैं जिंदगीभर। कई कपल्स ने अपना उदाहरण देते हुए समझाया।
पर हमें यह कभी नहीं लगा कि हममें से किसी ने कोई गलती की है। मतभेद या अलग सोच होने की बात कहीं दब कर रह गई। हमारे बीच प्यार नहीं है, बस हमने यही माना और कहा। ‘प्यार वक्त के साथ हो जाता है,’
मां ने कहा, “जब तेरे पापा से शादी की थी तो उन्हें ठीक से जानती तक नहीं थी, पर धीरे-धीरे प्यार हो गया।”
“धीरे-धीरे प्यार होना आपके जमाने में ठीक था, आजकल नहीं, जहां सब कुछ इंस्टेंट है।” उसने तर्क दिया।
फिर भी डेढ़ साल बीत जाने के बाद हममें से किसी ने तलाक लेने की बात नहीं की। बस दिन यूं ही गुजर रहे थे। आज मैंने उसे मिलने के लिए बुलाया, क्यों मैं नहीं जानता! शायद कोई निर्णय लेने के लिए! या अकेलापन कचोट रहा था? या मुझे लग रहा था कि मैं कहीं न कहीं उससे प्यार करता था, पर एहसास नहीं हुआ, क्योंकि हमने एक-दूसरे को जानने-समझने का मौका नहीं दिया।
"हेलो, अविन!” उसकी आवाज सुनकर मैं अपनी सोच के दायरे से बाहर आया।
“हेलो मोहिनी, कैसी हो?"
“मैं तो ठीक हूं, तुम अपनी कहो? तुमने मुझे क्यों बुलाया है?”
“मोहिनी, अगर बुरा न मानो तो सामने वाले रेस्टोरेंट में बैठकर बातें करते हैं।” अविन में थोड़ा झिझकते हुए कहा।
“अविन, प्लीज इतना परायापन मत दिखाओ।" मोहिनी के लगभग कांपते हुए कहा।
"नहीं-नहीं, यह बात नहीं है। बस ऐसे ही पूछ लिया।”
"अविन, क्या तुम मुझसे नफरत करते हो?” मोहिनी ने बिना किसी भूमिका के सवाल उछाल दिया।
अविन एक पल को तो उसे देखता रहा, फिर शब्दों को तौलता हुआ बोला, "मोहिनी, नफरत तो मैंने तुमसे कभी नहीं की, पर शायद हम दोनों में प्यार का एहसास कभी हुआ ही नहीं। रोज मिलने से एक-दूसरे को देखने और बात करने की आदत हो गई थी। तुम क्या सोचती हो, मोहिनी?"
"हां, अविन! यही सच है, क्योंकि तुमसे अलग होकर भी मेरे मन में तुमसे मिलने की चाह पैदा न हुई। पर उन छह महीनों में मैं तुमसे कहीं बंध गई थी। आज तक इसीलिए कभी तुमसे अलग होने के बारे में नहीं सोचा। अविन, क्या वे छह महीने फिर से लौट नहीं सकते?
मैं मानती हूं कि उस थोड़े से समय का संबंध कोई बहुत अच्छा नहीं था, एक रिक्तता थी, लेकिन फिर भी उसमें ऐसा कुछ तो था जिसे अपना कहा जा सके। हम एक-दूसरे के नहीं हुए, पर फिर भी एक बंधन है जिससे मैं जुड़ी हुई हूं," कहते-कहते मोहिनी की आंखें गीली हो गईं।
"हां, मोहिनी।" अविन का स्वर भी भारी हो उठा। स्नेह से उसके हाथ को सहलाते हुए बोला, "इतने अंतराल के बाद भी वर्तमान में कहीं कोई परस्परता है जिससे हम करीब से जुड़े हुए हैं। हमारी जिंदगी के फूल कुम्हलाए जरूर हैं, पर सींचने से वे फिर खिल सकते हैं। लेकिन डर लगता है कि अगर इस बार भी हम फूलों को मुर्झाने से बचा पाए तो क्या होगा…
मैं कभी यह नहीं चाहता था कि तुम चली जाओ। सोचता हूं तो लगता है कि उस समय तुम्हारा चला जाना ही ठीक हुआ। उन समय हम एक-दूसरे को न समझ पाने की स्थिति में थे। क्या तुम्हें लगता है कि अब हम एक-दूसरे को समझ सकते हैं? हम अपनेपन के दरवाजे खोल कर एक साथ घर में रह सकते हैं?"
"हां, अविन! मैं तो यही सोचकर आई थी कि उस बीते हुए कल को जिसमें कुछ पल हमारे थे, हम समेट लें। उस वक्त नादानी हो गई, रिश्ते की गहराई को नहीं समझ सके, इसलिए बहुत सहजता से अलग हो गए थे। क्या उसी सहजता से एक हो सकते हैं? मिस करती हूं तुम्हें बहुत।"
"मोहिनी, तुम ठीक कह रही हो। अब हम साथ-साथ एक-दूसरे के होकर रह सकते हैं। अब शायद पहली बार हम सही निर्णय ले रहे हैं जिसके कांटे समय चक्र ने बीन लिए हैं और फूल छोड़ दिए हैं जीवन में खुशबू महकाने के लिए।"
"हां, यही सच है अविन, समय ने हमारे बीच की दूरी भर ली है जिसे हम नासमझी में गहरी करते जा रहे थे। अब सचमुच ही जिंदगी का सच फिर सामने आ गया है। चलो समेट लें बिखरे पलों को जो आज के सच बन चुके हैं। चलो, घर चलें।"
“हां मोहिनी, हमारा खोया हुआ सच मिल गया है कि हम एक-दूसरे से कहीं न कहीं बंधे हुए हैं। साथ न होकर भी हम एक दूसरे से जुड़े हुए हैं," यह कहकर अविन ने मजबूती से मोहिनी का हाथ थाम लिया और चल पड़ा घर की ओर- उन दोनों के घर की ओर- पूरे विश्वास और निश्चय के साथ।
- सुमना. बी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें